Miestny úrad mestskej časti Bratislava-Petržalka

Materiál na rokovanie Miestneho zastupiteľstva 
mestskej časti Bratislava-Petržalka
dňa 24. apríla 2007

Materiál č.: 34/2007

K bodu : Návrh na vyčlenenie finančných prostriedkov na úhradu členského ZMOS 
                na rok  2007

Predkladá : 						Návrh uznesenia : 

Milan Ftáčnik 						Miestne zastupiteľstvo  mestskej časti 
starosta 						Bratislava-Petržalka 

1.	s c h v a ľ u j e 

vyčlenenie finančných prostriedkov na úhradu členského ZMOS na rok 2007 vo výške 400 869,- Sk zo záväzného ukazovateľa  Správa miestneho úradu.

Spracovateľ : 
Milan Ftáčnik 
starosta 

Dôvodová správa

	Mestská časť Bratislava-Petržalka je členskou organizáciou Združenia miest a obcí a Slovenska (ďalej len „ZMOS“) od jeho založenia v roku 1990 v zmysle rozhodnutia miestneho zastupiteľstva. Podľa čl. 10. ods. 1, písm. b) Stanov ZMOS je člen združenia povinný platiť členský príspevok v určenej výške v termíne do 30. apríla kalendárneho roku, pričom výška členského príspevku pre rok 2007 je stanovená vo výške 3,50 Sk na obyvateľa. Pri počte obyvateľov 114.534 to pre mestskú časť znamená sumu 400.869 Sk. Členský príspevok v tejto výške bol rozpočtovaný v položke „Členské príspevky mestskej časti“. Pri rokovaní o rozpočte bola táto suma ako súčasť širšieho pozmeňovacieho návrhu rozhodnutím miestneho zastupiteľstva presunutá na iné účely. Tento materiál rieši vzniknutú situáciu a navrhuje vyčleniť členský príspevok do ZMOS z položky „Správa miestneho úradu“. 

	Združenie miest a obcí Slovenska je dobrovoľným, záujmovým, na politických stranách nezávislým združením miest a obcí Slovenskej republiky. Cieľom združenia podľa jeho Stanov je najmä:
a)           obhajovať spoločné záujmy a práva členských miest a obcí pri rešpektovaní ich autonómneho postavenia, v súlade s Európskou chartou miestnej samosprávy, Ústavou SR a zákonmi Slovenskej republiky,
b)           predkladať vecne príslušným ústredným orgánom návrhy na riešenie  problémov miestnej územnej samosprávy,
c)           zjednocovať postup členských miest a obcí pri vykonávaní im zverených úloh.

	Združenie miest a obcí Slovenska, združujúce mestá a obce v SR ako právnické osoby, je organizácia:
•	reprezentatívna - jej členom je dlhodobo približne 95 percent všetkých sídiel v SR
•	demokratická - dôsledne budovaná na demokratických princípoch zdola nahor
•	nestranícka - činnosť vyvíja a postoje formuluje bez väzieb na politické subjekty
•	dobrovoľná – každé mesto alebo obec sa rozhoduje o svojom členstve samostatne a dobrovoľne
•	nezávislá – jej činnosť financujú členské mestá a obce
•	mimovládna – nie je súčasťou orgánov verejnej správy
•	vecne orientovaná – hlavnou úlohou miest a obcí je skvalitňovať každodenný život občanov

	Združenie v roku 1990 zakladali zástupcovia 176 obcí a miest Slovenska. Po 17 rokoch existencie združuje ZMOS 2.750 obcí a miest z celkového počtu 2.930 sídiel v SR. Zo 138 miest je členom ZMOS 129 z nich, nečlenom z krajských miest je Bratislava, Trnava a Trenčín. Zo 17 mestských častí Bratislavy je členom ZMOS 9 z nich: Čunovo, Devín, Jarovce, Lamač, Nové mesto, Petržalka, Rusovce, Staré mesto, Vajnory, Vrakuňa a Záhorská Bystrica. V tomto roku vstúpila do ZMOS mestská časť Rača. 

	Združenie miest a obcí Slovenska plní úlohy:
•	vo vzťahu k Národnej rade SR pri prerokovávaní a schvaľovaní a návrhov zákonov a pri príprave poslaneckých návrhov zákonov
•	vo vzťahu k vláde SR a ústredným orgánom štátnej správy pri príprave a pripomienkovaní návrhov právnych predpisov a ďalších dokumentov, týkajúcich sa práv, povinností a zákonmi chránených záujmov miest a obcí a ich orgánov; pri navrhovaní zastúpenia miestnej územnej samosprávy SR v orgánoch medzinárodných organizácií, ktorých členom je Slovenská republika; pri navrhovaní zastúpenia miestnej územnej samosprávy v orgánoch vlády a ústredných orgánov štátnej správy
•	vo vzťahu k organizáciám zamestnancov a zamestnávateľov ako organizácia zamestnávateľov s právom uzatvárať kolektívnu zmluvu vyššieho stupňa v mene všetkých členských miest a obcí a nimi zriadených rozpočtových a príspevkových organizácií (to sa týka zhruba 120.000 zamestnancov), pri navrhovaní zastúpenia miestnej územnej samosprávy SR v orgánoch verejnoprávnych inštitúcií, v ktorých majú zamestnávateľské organizácie svojich predstaviteľov
•	vo vzťahu k iným organizáciám združujúcim právnické osoby, ktoré pôsobia v mestách a obciach, resp. združujúcim fyzické osoby, ktoré pôsobia v miestnej územnej samospráve
•	vo vzťahu k medzinárodným a zahraničným organizáciám

	Združenie miest a obcí Slovenska vo vzťahu k členským mestám a obciam plní nasledovné funkcie: 
     Koordinačná:
•	vytváranie podmienok na výmenu názorov a skúseností predstaviteľov  členských miest a obcí
•	vytváranie podmienok na zbližovanie a zovšeobecňovanie ich názorov 
•	formovanie spoločných stratégií, ktoré smerujú k posilňovaniu postavenia miestnej samosprávy
•	vyjednávanie s výkonnou a zákonodarnou mocou
•	účasť na legislatívnom procese
Iniciatívna: 
•	zapojenie predstaviteľov členských miest a obcí na základe ich odbornosti do riešenia spoločných problémov miestnej územnej samosprávy v SR, do prípravy a realizácie spoločných stratégií
Metodicko – informačná: 
•	poskytovanie poradenskej činnosti v otázkach praktického uplatňovania zákonov, týkajúcich sa práv a povinností miest a obcí a ich orgánov
•	organizovanie odborných seminárov a konferencií
•	vydávanie periodických a neperiodických publikácií o miestnej samospráve a pre miestnu samosprávu
•	projektová činnosť
•	účasť na vydávaní Obecných novín
•	zber dát a informácií.
	Združenie miest a obcí Slovenska k svojim najväčším úspechom zaraďuje účasť na legislatívnom procese (nie je na ňu právny nárok), prijatie väčšiny článkov Európskej charty miestnej samosprávy v SR a dosiahnutú úroveň vzťahov s vládou SR. K úspechom ZMOS patrí aj účasť na procese reformy verejnej správy a dosiahnutá podoba fiškálnej decentralizácie, vytvorenie vyše 200 spoločných obecných úradov, bezodplatná transformácia podnikov vodární a kanalizácií na mesta a obce (majetok vo vtedajších cenách za viac ako 35 mld. Sk) a kompenzácia majetku miest a obcí, ktorý vložili do oblasti plynárenstva a energetiky (spolu viac ako 5 mld. Sk). ZMOS ako jedna z mála organizácií bolo a je v reálnom kontakte s každou politickou reprezentáciou Slovenska.
Združenie miest a obcí Slovenska malo dlhodobý cieľ získať účasť na legislatívnom procese, mať možnosť ovplyvňovať pripravované legislatívne normy už v čase ich vzniku, resp. možnosť vyjadrovať sa k nim pred nadobudnutím účinnosti a to sa aj podarilo. K faktu, že ZMOS sa stal povinne pripomienkujúcim subjektom, sa postupne priradilo aj jeho zastúpenie v mnohých poradných orgánoch vlády a ústredných orgánov štátnej správy, v istom období zastúpenie v Legislatívnej rade vlády SR, ako aj spolupráca pri predkladaní poslaneckých návrhov zákonov v NR SR. Legislatívnu iniciatívu ZMOS nemá, avšak v budúcnosti by ju miestna i regionálna územná samospráva zrejme mala mať – na obe úrovne prešla významná zodpovednosť za výkon kompetencií, pričom mestá, obce a vyššie územné celky nemajú možnosť daný právny rámec priamo ovplyvniť. Napriek tomu, že predkladatelia legislatívnych noriem pripomienky vždy neakceptujú, ZMOS zohráva významnú rolu pri tvorbe legislatívy, ktorá určuje každodenný život miest a obcí.

	Združenie miest a obcí Slovenska s cieľom skvalitňovať služby pre samosprávu založilo s Dexia bankou Slovensko, a.s., v roku 2005 akciovú spoločnosť MUNICIPALIA. K jej úlohám patrí poskytovanie služieb na úseku spracovania dát a analýz finančného manažmentu, poradenstva a konzultačných služieb v oblasti informačných technológií. Ďalej má vytvoriť internetový portál pre samosprávy, organizovať špecializované konferencie, semináre školenia a aktívne pôsobiť v oblasti vydavateľskej činnosti.

	Mestská časť Bratislava-Petržalka má s členstvom v ZMOS konkrétne pozitívne skúsenosti (napr. získanie 20 mil. Sk v dohadovacom konaní v zmysle zákona o financovaní školstva v roku 2006, nasadenie elektronickej podateľne zo ZMOS sd úsporou 500.000 Sk, ovplyvnenie znení viacerých zákonov týkajúcich sa samosprávy). Jej predstavitelia a odborníci boli členmi vrcholných orgánov ZMOS a priamo sa podieľali na ovplyvňovaní jeho činnosti. V ďalšom sú uvedené argumenty, prečo by Petržalka mala zotrvať v ZMOS a nevystupovať z neho:

	Význam ZMOS pre samosprávu
	Združenie poskytuje Petržalke priestor na ovplyvňovanie podmienok, v ktorých jej samospráva pôsobí a plní svoje funkcie voči občanom. Predstava, že už netreba pripomienkovať zákony, lebo reforma verejnej správy a fiškálna decentralizácia je ukončená, nezodpovedá skutočnosti: napr. presun kompetencií v oblasti neštátnych školských zariadení na samosprávu bez finančných prostriedkov je príklad, že ďalej pokračuje reforma a úvahy ministerstva financií o zmene financovania obcí a miest tak, aby sa nepodieľali len dani z príjmov fyzických osôb , ale aj právnických osôb a DPH, je príkladom, že aj o fiškálnej decentralizácii treba ďalej diskutovať. Úloha ZMOS pri získaní 368 mil. Sk na financovanie neštátnych školských zariadení v prvom polroku 2007 v rokovaniach s vládou a s ministerstvom školstva je neodškriepiteľná. Toto sú príklady toho, že každá vláda upravuje podmienky fungovania samosprávy a ak Petržalka chce byť pri ovplyvňovaní týchto podmienok, najlepšie to môže urobiť cez ZMOS. Združenie je povinným subjektom pri pripomienkovaní návrhov zákonov, má právnikov a odborníkov, ktorí pripravujú pripomienky pre rokovanie Rady ZMOS a tie majú pri rokovaní vlády väčšiu váhu ako keď by ich pripomienkovala sama Petržalka, alebo len sama Bratislava, alebo každá mestská časť osobitne. Pritom mestská časť nie je na takéto pripomienkovanie ani personálne vybavená a len zaplatenie jedného právnika na tento účel by stálo viac ako celoročný príspevok do ZMOS. 

	Záujem obcí je iný ako záujem Petržalky
	Fungovanie ZMOS je postavené na komorovom princípe, kde rovnakú rozhodovaciu silu majú predstavitelia komory obcí ako predstavitelia komory miest, čiže obce nemôžu prehlasovať mestá a presadiť len svoje záujmy, ale neplatí to ani naopak, lebo s každým rozhodnutím musia súhlasiť aj predstavitelia komory obcí aj predstavitelia komory miest. Skutočnosť, že zo 138 slovenských miest len 9 nie je členom ZMOS a aj väčšina mestských častí mesta Bratislavy a Košíc sú členmi ZMOS (kde v komore miest majú rovnoprávne postavenie s iným mestami) znamená, že môžu v rámci ZMOS efektívne presadzovať svoje záujmy ako mestá a deliť sa navzájom o svoje skúsenosti, ktoré s výkonom mestskej samosprávy majú. Nie je to tak, že mestá majú všetky problémy vyriešené (príkladom je mestská časť Nové mesto, ktorá nespĺňa európske normy o počte odkanalizovaných domácností) a riešia iba nedostatok financií. Mestá majú viac spoločných problémov (napr. financovanie preneseného výkonu štátnej správy – v oblasti školstva, stavebného konania, matriky apod., ktoré je finančne podhodnotené, napr. investičný dlh v oblasti školských budov – a to sú naše problémy), v ktorých dosiahnuť pozitívnu zmenu môžu len spoločne v rámci ZMOS a nie jednotlivo. 
	Čerpanie európskych fondov na roky 2007-2013
	Je pravda, že Bratislavský kraj má vlastný operačný program, ale systém prípravy projektov, čerpania finančných prostriedkov z neho a ich vyúčtovania je taký istý, ako pre všetky ostatné operačné programy, z ktorých budú čerpať obce a mestá mimo Bratislavského kraja. Preto sa metodické usmernenia ZMOS a skúsenosti ostatných zo získavania európskych fondov dajú veľmi dobre využiť aj pre Petržalku. Ak budeme skúsenosti zbierať sami a za pochodu, v tomto volebnom období získame menej finančných prostriedkov, ako keď sa poučíme zo skúseností iných. 
	Rentabilita
	Za prostriedky, ktoré platí Petržalka do ZMOS získava možnosť ako mestská časť byť pri ovplyvňovaní podmienok fungovania samosprávy na Slovensku, pri pripomienkovaní zákonov a získava skúsenosti z iných miest a mestských častí, ktoré by za takéto peniaze nemohla nikdy jednotlivo získať. Ak sa zdá poslancom príspevok vysoký, navrhujem zostať v ZMOS s podmienkou, že presadíme zníženie členského pre veľké mestá a mestské časti do jedného roka. 
	Úspešnosť a akcieschopnosť ZMOS
	Ak ZMOS niečo presadí, bude sa to týkať aj Petržalky, ale ak nebudeme pri tom, tak sa nás to môže dotknúť aj negatívne. Petržalka hrala vždy významnú úlohu vo fungovaní ZMOS, vždy bola zastúpená v Rade ZMOS (ktorá je základným rozhodovacím orgánom ZMOS medzi ročnými snemami a sú v nej zástupcovia 120 obcí a miest na komorovom princípe) a tiež v Predsedníctve ZMOS (ktoré má 25 členov a rieši operatívne otázky). Predstaviteľ Petržalky bol viac rokov prvým podpredsedom ZMOS, takže mala všetky predpoklady na presadenie svojich záujmov a viac krát sa jej to podarilo. Ak majú poslanci obavy z nepružnosti veľkej organizácie ako je ZMOS, navrhujem zotrvať v ZMOS s podmienkou presadiť začatie reformy ZMOS, aby združenie efektívnejšie fungovalo a plnilo svoje funkcie. 
	Napriek tomu, že Bratislava je hlavné mesto Slovenskej republiky, samo nemá šancu ovplyvniť podmienky fungovania samosprávy tak, ako by to dokázala v silnej organizácii akou je ZMOS. Petržalka v spolupráci s magistrátom ani s mestským poslaneckým zborom nemá šancu efektívne ovplyvňovať zákony, rozhodnutia vlády a získavať potrebné skúsenosti z fungovania iných miest na Slovensku, ako to môže robiť v rámci ZMOS. Ak chce zmeniť fungovanie samotného ZMOS, čestnejšie je nevystupovať z neho, ale zostať členom a snažiť sa o pozitívne zmeny. 
	Preto navrhujem, aby Petržalka zostala členom ZMOS (s podmienkami) a aby zaplatila svoj členský príspevok na rok 2007.